Adfærden i Ekstra Bladets video, der ville give bøder for 20.000 kroner, overrasker ikke cyklisterne i København

Ekstra Bladet er hoppet på cyklen for at finde ud af, hvordan folk kører i den københavnske myldretid. Adfærden som cyklisterne udviser ville give bøder på omtrent 20.000 kroner.

- Vi kan se, at mange cyklister (i klippet red.) udsætter sig selv for en stor risiko. En del vælger at køre over for rødt lys. Det siger sig selv, at det er hamrende farligt. Nogle af cyklisterne vælger at køre ude på kørebanen. Det kræver ikke meget fantasi at forestille sig, hvad der kan komme bag fra, siger Per Lundbæk Nielsen, der er specialkonsulent hos Rigspolitiets Nationalt Færdselscenter og har gennemset og vurderet Ekstra Bladets optagelser.

Så råddent kører de danske cyklister: Bøder for næsten 20.000 kr. på to minutter

Men det, der sker i klippet, er slet ikke unormalt for dem, der bruger cyklen som deres primære transportmiddel i København.

En helt normal dag i København

Sarah Ørsdal, gymnasielærer

Sarah Ørsdal nyder brede cykelstier. Foto: Jakob Jørgensen

- Hvad tænker du om det klip, du lige har set?

- Det ligner en helt normal dag på cykel i København. Trafiksikkerhedsmæssigt er det unormalt, men det er, hvad man møder, når man cykler rundt i København.

- Hvordan har du det selv med at cykle rundt i København?

- Jeg har det som udgangspunkt rigtig godt. Jeg har købt en cykel som kan accelerere og bremse hurtigt, for ellers ville jeg ikke føle mig så sikker. Det sidste, jeg mangler, er en cykelhjem. Jeg ved, at trafikken er voldsom her i byen, og jeg synes, man skal tage hensyn til hinanden. Jeg synes det er rart, at man fra kommunens side vil lave bredere cykelstier, for der er mange, der vil hurtigt frem. Det er godt at cykle på mange områder, så det er dejligt, at der bliver gjort en indsats for at gøre det bedre for dem.

- Hvad irriterer dig mest, når du cykler?

- Hvis der ikke er cykelstier, eller de ikke er brede nok. Det at cykle kan også være en social ting, så jeg gør det ofte sammen med min kæreste eller mine venner. På Nørrebro kan man cykle ved siden af hinanden, mens der er plads til at overhale også.

- Hvornår og hvordan har du selv overtrådt loven på cyklen?

- Jeg kom nok til at cykle over Rådhuspladsen her for ti minutter siden. Normalt cykler jeg ikke over for rødt eller på fortorvet, men jeg krydser vejbanen, selv om det ikke er over en fodgængerovergang.

Uopmærksomhed irriterer

Ken Andersen, Konsulent

Ken Andersen tænker på, at han også gerne vil komme sikkert hjem, når han cykler. Foto Jakob Jørgensen

- Hvad tænker du om det klip, du lige har set?

- Jeg kan jo se, at der er mange, der kører, som jeg oplever det hver morgen, men at de, som har optaget filmen, kører pænt. Det er jo det med at køre til højre for rødt, folk sniger sig over for rødt lys og kører andre steder end cykelstien.

- Hvordan har du det selv med at cykle rundt i København?

- Jeg har det fint. Men jeg gør det også hver dag. Det er en vane.

- Hvad irriterer dig mest, når du cykler?

- Det er nok unge piger, som skal bruge tid på at snakke i mobil, snakke med veninden. Det er tit også dem, som ikke kigger sig over skulderen, og som holder til venstre. De tænker ikke så meget på andre cyklister.

- Hvornår og hvordan har du selv overtrådt loven på cyklen?

- Det er nok nogle højresving for rødt, hvis der ikke er andre. Selvfølgelig skal man holde, men det er nok mest det. Jeg cykler så meget, at jeg tænker på, at jeg også har nogle børn, jeg gerne vil komme hjem til.

Folk kan være aggressive

Cecilia Løsekraut, Studerende

Cecilia Løsekraut kan blive utryg af aggressive cyklister. Foto: Jakob Jørgensen

- Hvad tænker du om det klip, du lige har set?

- Jeg tænker, at det er beviset på den cykelkultur, der gælder i København. Det er sådan, som mange cyklister gør i hvert fald.

- Hvordan har du det selv med at cykle rundt i København?

- Nogle gange er jeg lidt utryg, fordi mange cyklister kan være aggressive og laver alle de numre, som jeg lige har set i klippet. Men ellers tænker jeg ikke vanvittigt meget over det.

- Hvad irriterer dig mest, når du cykler?

- Det er folk, der har virkelig travlt og bare skal overhale uden, at de ser sig om.

- Hvornår og hvordan har du selv overtrådt loven på cyklen?

- Jeg har da helt sikkert drejet til højre, selv om det var rødt. Jeg har også kørt over for rødt i et kryds, hvis det har været midt om natten.

Ikke så meget fart på

Daniel Jensen, Fiskehandler

Daniel Jensen kører roligt rundt på sin trofaste cykel. Foto: Jakob Jørgensen

- Hvad tænker du om det klip, du lige har set?

- Jeg cykler hver dag i København, så jeg kan sagtens genkende de cyklister, der tænker, at de lige skal nå med over.

- Hvordan har du det selv med at cykle rundt i København?

- Jeg har det fint, for jeg har denne her gamle cykel, så jeg tager det stille og roligt. Jeg har ikke så travlt, så jeg har ikke så meget fart på.

- Hvad irriterer dig mest, når du cykler?

- Hvad irriterer mig mest, når jeg er på cykel? Ikke noget specifikt må jeg erkende. Jeg er glad for at cykle i København, men jeg cykler heller ikke så meget inde i centrum.

- Hvornår og hvordan har du selv overtrådt loven på cyklen?

- Hvis de klip, som jeg har lige set, er at overtræde loven, må jeg sige, at jeg har gjort det en del gange. Hvis der ikke kommer nogle biler, kan man godt lige svinge til højre for rød eller cykle en tur over fodgængerfeltet.